Predavanja: 1. 04. 2020.

**Tipovi socijalnih preduzeća–Republika Srbija**

Prema istraživanjima SeConS-a i UNDP-a (2006) u Republici Srbiji prepoznaju se sledeći organizacioni oblici koji u potpunosti ili delom odgovaraju konceptu socijalnog preduzeća:

* Udruženja građana (u dva oblika: grupe za samopomoć i socijalno orijentisane organizacije);
* Zadruge;
* Socijalne zadruge;
* Stručna preduzeća za zapošljavanje lica sa invaliditetom,
* Zavisna spin-off preduzeća čiji su osnivači udruženja građana (najčešće u formi društava ograničene odgovornosti i akcionarskih društava),
* Poslovni inkubatori;
* Agencije za razvoj malih i srednjih preduzeća.

**Pravni status socijalnog preduzetništva**

***Preduzeća za radno osposobljavanje, profesionalnu rehabilitaciju i zapošljavanje invalidnih lica***

U odnosu na zemlje zapadne Evrope, pravni sistem Republike Srbije ne prepoznaje domete i značaj socijalnog preduzetništva. Neujednačena terminologija, takođe, ukazuje na još uvek nedovoljno prepoznatljivo područje. Pored termina socijalno preduzeće, koriste se i termini: društvo sa socijalnom svrhom, socijalno društvo, socijalno privredno društvo. Socijalno preduzetništvo prepoznaje se kao mogućnost zapošljavanja i profesionalne rehabilitacije osoba sa invaliditetom (Zakon o profesionalnoj rehabilitaciji i zapošljavanju osoba sa invaliditetom, Službeni glasnik RS, br. 36-09, čl. 34) i kao oblik socijalnih zadruga (Nacrt zakona o zadrugama). I pored toga što je socijalno preduzetništvo još uvek nedovoljno prepoznato, u Srbiji posluju pravna lica čiji rad ima odlike socijalnog preduzetništva. Koncept socijalnog preduzetništva nastao je po ugledu na italijanske socijalne kooperative koje su nastale sa ciljem lečenja osoba sa psihološkim problemima. U isto vreme, posle Drugog svetskog rata osnivaju se radionice za radnu integraciju osoba sa fizičkim invaliditetom. Prema Zakonu o profesionalnoj rehabilitaciji i zapošljavanju osoba sa invaliditetom (član 34), zapošljavanje i radno angažovanje osoba sa invaliditetom može se organizovati kao socijalno preduzeće, radni centar, preduzeće za profesionalnu rehabilitaciju i zapošljavanje osoba sa invaliditetom. Prema istom zakonu, pod socijalnim preduzećem podrazumeva se “privredno društvo koje se osniva za obavljanje delatnosti koja je usmerena na zadovoljavanje potreba osoba sa invaliditetom, i koje nezavisno od ukupnog broja zaposlenih zapošljava najmanje jednu osobu sa invaliditetom” (Zakon o profesionalnoj rehabilitaciji i zapošljavanju osoba sa invaliditetom, clan 45). Prema Zakonu, deo prihoda preduzeće mora da investira u realizaciju svoje društvene misije, tj. u integraciju svoje ciljne grupe u društvo. Zakon ne precizira visinu prihoda. Zakon o porezu na dobit pravnih lica (član 46) predviđa oslobađanje od poreza na dobit za preduzeća za radno osposobljavanje, profesionalnu rehabilitaciju i zapošljavanje invalidnih lica, proporcionalno njihovom udelu u ukupnom broju zaposlenih.

***Organizacije civilnog društva***

Organizacije civilnog društva su ili osnivači socijalnih preduzeća ili se javljaju kao njihovi partneri. Organizacije civilnog društva su: udruženja, fondacije i zadužbine.

***Udruženja***

Pravni status udruženja reguliše Zakon o udruženjima (Službeni glasnik RS, br. 51/09).

Udruženja se osnivaju radi ostvarivanja bilo kojeg nematerijalnog cilja ili interesa koji nije zabranjen zakonom (Zakon o udruženjima, član 2). Kao neprofitna organizacija, udruženje se ne može osnivati radi sticanja dobiti (Zakon o udruženjima, član 37). Mogu ga osnovati najmanje tri fizička ili pravna lica, s tim što jedan od osnivača mora imati prebivalište, odnosno sedište na teritoriji Republike Srbije (Zakon o udruženjima, član 10). Kao dopunsku delatnost, udruženje može obavljati privrednu delatnost radi ostvarivanja prihoda kojima će se finansirati osnovni ciljevi udruženja. Udruženje može obavljati privredne ili druge delatnosti pod uslovom da su one predviđene njegovim statutom, da su u vezi sa ciljevima sadržanim u statutu udruženja i da se privredna delatnost obavlja u obimu neophodnom za ostvarivanje ciljeva udruženja.

***Zadužbina***

Pravni status zadužbina reguliše Zakon o zadužbinama i fondacijama (Službeni glasnik RS, broj 88/10).

Zadužbina ”jeste pravno lice bez članova kojem je osnivač namenio određenu imovinu (osnovna imovina) radi dobročinog ostvarivanja opštekorisnog cilja ili privatnog interesa, odnosno cilja koji nije zabranjen Ustavom ili zakonom“ (Zakon o zadužbinama i fondacijama, član 2.).

Najmanja vrednost osnovne imovine neophodne za osnivanje zadužbine iznosi 30,000 € u dinarskoj protivvrednosti. U Registar zadužbina i fondacija može se upisati i zadužbina čija je vrednost osnovne imovine manja od 30.000 €, pod uslovom da je osnovna imovina zadužbine dovoljna za ostvarivanje ciljeva zbog kojih se osniva (Zakon o zadužbinama i fondacijama, član 12.).

***Fondacija***

Pravni status fondacija reguliše Zakon o zadužbinama i fondacijama (Službeni glasnik RS, broj 88/10).

Fondacija “jeste pravno lice bez članova i osnovne imovine koje je osnovano radi dobročinog ostvarivanja opštekorisnog cilja koji nije zabranjen Ustavom ili zakonom“ (Zakon o zadužbinama i fondacijama, član 2.). Za osnivanje fondacija nije potrebna osnovna imovina. Osnivač/osnivači fondacije, nakon njenog upisa u Registar, pribavljaju sredstva neophodna za njen rad.

Zadužbine i fondacije mogu obavljati privrednu delatnost pod sledećim uslovima: da delatnost doprinosi realizaciji ciljeva njihovog osnivanja, da je predviđena statutom i upisana u Registar, kao i da predstavlja sporednu delatnost zadužbine i fondacije.

ZADATAK:

Opisati na 1 do 2 strane neko socijalno preduzeće čije je sedište na teritoriji Republike Srbije.